b'\n_START_ARTICLE_\nLadina kvartal (Tallinn)\n_START_PARAGRAPH_\nLadina kvartal on piirkond Tallinna vanalinnas._NEWLINE_Ladina kvartal asub Katariina ja Bremeni k\xc3\xa4igu ning Vene ja M\xc3\xbc\xc3\xbcrivahe t\xc3\xa4nava vahelisel alal ja sellest peaaegu poole v\xc3\xb5tavad enda alla endised dominiiklaste kloostri valdused. See kvartal on olnud ajalooliselt vaimsuse, kultuuri ja hariduse keskuseks ja seda on nimetatud ka \xc3\xbcheks vanalinna esinduskvartaliks._NEWLINE_1990. aastatel hakkas piirkonnas Vanalinna Hariduskolleegiumi juhtimisel t\xc3\xb6\xc3\xb6le Vanalinna muusikamaja, Kunstimaja, lasteaed Aiake, Vanalinna kool, g\xc3\xbcmnaasium ja muusikakool._NEWLINE_1996. aastal k\xc3\xa4ivitas mittetulunduslik kultuurifond Hereditas koos Vanalinna Hariduskolleegiumi ja UNESCO Eesti Rahvusliku Komisjoniga projekti Ladina Kvartal, mille eesm\xc3\xa4rk on taastada kunagine kultuuri- ja hariduskeskus ning t\xc3\xb5sta Tallinna vanalinna esile kui arhitektuurilist vaatamisv\xc3\xa4\xc3\xa4rsust. 1999. aastal allkirjastati festivali Trialogos avamisel Ladina kvartali v\xc3\xa4ljaarendamise eesm\xc3\xa4rgil \xc3\xbchishuvide protokoll, mille osapoolteks olid linna, riigi ja kolmanda sektori esindajad._NEWLINE_Ladina kvartali patroon on peaingel Miikael._NEWLINE_Ladina kvartalis asuvad muu hulgas Katariina Gild, Tallinna linnamuuseum, Kloostri Ait ja restoran Controvento.'